《题抚孤松而盘桓送人致仕》
明代·祁顺

亭亭山中松，昔日手自栽。主人别云久，拂袖归去来。

归来独爱山中好，三径荒芜今始扫。手抚孤松话旧盟，松尚青青人未老。

翠云深处日徜徉，荣辱浮沉总两忘。吟哦不慕崔斯立，休晦正如张子房。

盘桓无限闲中趣，晚节贞心重相许。古来此乐君独知，为君更赋归来辞。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。